二十八宿歌贈別无咎
作者：黄庭堅
朝代：宋

paragraphs: 虎剝文章犀解角，食未下亢奇禍作。
藥材根氐罹斸掘，蜜蟲奪房抱饑渴。
有心無心材慧死，人言不如龜曳尾。
衛平哆口無南箕，斗柄指日江使噫。
狐腋牛衣同一燠，高丘無女甘獨宿。
虛名挽人受實禍，累棋既危安處我。
室中凝塵散髮坐，四壁矗矗見天下。
奎蹄曲隈取脂澤，婁豬艾豭彼何擇。
傾腸倒胃得相知，貫日食昴終不疑。
古來畢命黄金臺，佩君一言等觜觿。
月沒參橫惜相違，秋風金井梧桐落。
故人過半在鬼錄，柳枝贈君當馬策。
歲晏星回觀盛德，張弓射雉武且力。
白鷗之翼沒江波，抽絃去軫君謂何。